Diari Oficial de la Generalitat Valenciana


Sumari del DOGV 4225, del 10-04-2002 (2002/3057)

RESOLUCIÓ de 20 de febrer de 2002, del president de l'Institut de la Petita i Mitjana Indústria de la Generalitat Valenciana (IMPIVA), per la qual es convoquen ajudes per a la posada en marxa d'iniciatives empresarials pels Centres Europeus d'Empreses Innovadores.
------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4225

Data del DOGV
:   10-04-2002

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2002/3057


Data del document
:   20-02-2002

Organisme emissor
:   Institut de la Petita i Mitjana Indústria de la Generalitat Valenciana (IMPIVA)

Tipus de document
:   Resolució

Descriptors 

:   * innovació
    * productivitat
    * ajuda pública
    * petita i mitjana indústria
    * suport econòmic
    * petita i mitjana empresa
    * competitivitat
    * investigació industrial
    * tecnologia

RESOLUCIÓ de 20 de febrer de 2002, del president de l'Institut de la Petita i Mitjana Indústria de la Generalitat Valenciana (IMPIVA), per la qual es convoquen ajudes per a la posada en marxa d'iniciatives empresarials pels Centres Europeus d'Empreses Innovadores. [2002/3057]
  
Resolc:
  
Article 1. Objecte i àmbit
  
L'objecte de la present resolució és convocar les ajudes de l'IMPIVA per a la posada en marxa d'iniciatives empresarials pels Centres Europeus d'Empreses Innovadores, i també aprovar les bases del programa per les quals s'hi regiran, establides en annex.
  
Article 2. Marc normatiu
  
Les ajudes recollides en la present resolució es concediran d'acord amb el que s'ha establit en l'Ordre de 21 de desembre de 2000, de la Conselleria d'Indústria i Comerç, sobre concessió d'ajudes de l'Institut de la Petita i Mitjana Indústria de la Generalitat Valenciana (IMPIVA).
  
Article 3. Línies pressupostàries
  
Les ajudes previstes en la present convocatòria es finançaran d'acord amb el crèdit disponible en el pressupost de la Generalitat Valenciana per a l'exercici 2002 per a cada finalitat, a càrrec de la línia pressupostària i l'import que es detallen a continuació:
  
Codi Denominació línia Import
  
línia
  
T4651000 Millora de la competitivitat
  
 i desenvolupament del teixit
  
 productiu 2.106.690,00 euros
  
Article 4. Beneficiaris
  
1. Podran acollir-se a aquestes ajudes els Centres Europeus d'Empreses Innovadores de la Comunitat Valenciana pertanyents a la Xarxa IMPIVA que complisquen el que s'ha establit en les bases del programa.
  
2. Els beneficiaris hauran de tenir la seua seu social o la delegació a la Comunitat Valenciana i els projectes objecte d'ajuda hauran d'estar localitzats en el dit territori.
  
3. Les condicions per a ser beneficiari hauran de mantenir-se fins al moment del pagament de la subvenció.
  
Article 5. Supòsits especials
  
Excepcionalment es podrà donar suport als projectes presentats per sol·licitants que reunisquen unes característiques distintes a les establides amb caràcter general quan es consideren rellevants en consideració a les línies de política industrial.
  
Article 6. Presentació de sol·licituds
  
1. Els sol·licitants hauran de presentar la següent documentació:
  
a) Sol·licitud normalitzada, obtinguda a través del servidor web de l'IMPIVA ?www.impiva.es?; en aquest cas es presentaran tres còpies de l'imprés, o bé s'omplirà la sol·licitud en l'imprés autocopiador facilitat per l'IMPIVA.
  
b) Memòria tècnica del projecte, segons model facilitat per l'IMPIVA.
  
c) Fotocòpia de la targeta d'identificació fiscal.
  
d) Fotocòpia del poder de representació o l'acta de nomenament del firmant de la sol·licitud.
  
e) Fotocòpia del contracte/acta de constitució i estatuts vigents.
  
2. No caldrà aportar la documentació assenyalada en els punts c), d) i e) que ja la tinga l'IMPIVA, sempre que es mantinga vigent i que no hagen transcorregut més de cinc anys des de l'acabament del procediment al qual corresponga.
  
Article 7. Lloc de presentació de sol·licituds i termini
  
1. Les sol·licituds i la documentació annexa podran presentar-se en qualsevol de les seus de l'IMPIVA indicades a continuació en horari de 9 a 14 hores, de dilluns a divendres; i de 17 a 19 hores, de dilluns a dijous.
  
- IMPIVA Alacant: av. Esportistes Germans Torres, s/n, 03578 l'Albufereta (Alacant).
  
- IMPIVA Castelló: av. del Mar, s/n. 12633 Castelló.
  
- IMPIVA València: pl. de l'Ajuntament, 6, 46613 València.
  
També podran presentar-se les sol·licituds en les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
En el cas que s'optara per presentar la sol·licitud en una oficina de Correus, haurà de fer-se en sobre obert perquè siga datada i segellada per l'oficina de Correus abans de ser certificada.
  
2. El termini de presentació de sol·licituds començarà l'endemà de la publicació d'aquesta resolució en el Diari Oficial de la Generalitat Valenciana.
  
3. El termini de presentació de sol·licituds finalitzarà en la data indicada en les bases del programa.
  
En tot cas, quan el dia concret d'acabament del termini és inhàbil en el municipi en què residira l'interessat o en qualsevol de les seus de l'IMPIVA indicades més amunt, es considerarà inhàbil a tots els efectes i es prorrogarà al primer dia hàbil següent.
  
Les sol·licituds d'ajuda s'avaluaran periòdicament, fins que s'haja esgotat el crèdit consignat a aquest efecte.
  
4. A fi de potenciar la consecució dels objectius de la present resolució, l'IMPIVA podrà traslladar les sol·licituds a uns altres programes o convocatòries d'ajudes.
  
Article 8. Resolució de la concessió d'ajudes
  
El president de l'IMPIVA resoldrà l'adjudicació de les ajudes, mitjançant resolució o mitjançant la subscripció del corresponent conveni, que fixarà expressament la quantia i incorporarà, si és el cas, les condicions i les obligacions a què haja d'ajustar-se el beneficiari.
  
La resolució dictada pel president posarà fi a la via administrativa i el seu contingut serà notificat de forma individualitzada a cada interessat.
  
Article 9. Projectes que reforcen la política social
  
D'acord amb els criteris de valoració establits en les bases del programa, es valoraran positivament els projectes dirigits a determinades categories de persones desfavorides socialment que experimenten condicions, situacions i necessitats especials a l'hora d'emprendre activitats empresarials o introduir-se en el mercat laboral.
  
Article 10. Obligacions dels beneficiaris
  
Seran obligacions del beneficiari:
  
a) Realitzar l'activitat objecte de la subvenció i acreditar la seua realització en la forma fixada en la notificació de l'ajuda o el conveni. L'acreditació de les despeses i les inversions es realitzarà mitjançant la presentació de justificants de despesa i pagament en la proporció que s'indique.
  
b) Respondre de la veracitat dels documents aportats.
  
c) Estar al corrent de les obligacions tributàries i davant la Seguretat Social en el moment de la concessió de l'ajuda; circumstància que podrà acreditar-se mitjançant la presentació dels corresponents certificats en la forma i el termini que establisca l'IMPIVA, o bé autoritzant l'IMPIVA per a la seua obtenció en la forma definida en l'imprés de sol·licitud. Hi queden exempts els beneficiaris que reben una ajuda inferior o igual a 1.803,04 euros per projecte.
  
d) Acreditar la seua personalitat jurídica, referida al moment de sol·licitud de l'ajuda.
  
e) Sotmetre's a les actuacions de comprovació i verificació de l'activitat subvencionada efectuades per l'IMPIVA o uns altres òrgans de la Unió Europea, i també a les actuacions de control financer de la Intervenció General de la Generalitat Valenciana en relació amb les ajudes rebudes.
  
f) Comunicar a l'IMPIVA la sol·licitud o l'obtenció d'altres ajudes per a la mateixa finalitat procedents de qualsevol altra administració o ens públic, amb indicació del percentatge i la quantia de l'ajuda.
  
g) Actualitzar la documentació presentada que haguera experimentat alguna modificació.
  
h) Prestar serveis a preu de mercat i no emprendre activitats econòmiques que repercutisquen en tercers, de manera que falsegen o amenacen falsejar la competència.
  
i) Efectuar totes les mesures d'informació i publicitat que establisca la normativa europea respecte de les activitats en les quals intervinguen els fons estructurals o uns altres fons.
  
j) Complir totes les altres obligacions que els conferisquen les lleis i qualsevol altra disposició en vigor.
  
Article 11. Justificació de despeses
  
1. Les factures presentades per a la justificació dels projectes hauran de complir el que s'ha disposat en el Reial Decret 2.402/1985, de 18 de desembre, i en la resta de normativa vigent.
  
2. No s'acceptaran com a justificants de realització del projecte les factures derivades de la contractació amb empreses o entitats vinculades al beneficiari de l'ajuda. S'entén per empresa o entitat vinculada aquella en la qual el 25% o més del seu capital, dels seus drets de vot, la seua participació, o qualsevol altre sistema de control, pertanyen directament al beneficiari de l'ajuda o conjuntament a diverses entitats vinculades a aquest.
  
3. Amb caràcter general s'admetran les despeses realitzades a partir de l'1 de gener de 2002.
  
Article 12. Pagament de les ajudes
  
L'IMPIVA procedirà al pagament de l'ajuda una vegada que s'haja executat el projecte i acomplit les obligacions per part de beneficiari.
  
Podrà anticipar-se el pagament de l'ajuda després de la presentació prèvia pel beneficiari d'aval bancari per la quantia anticipada, constituït d'acord amb la normativa vigent, als Serveis Territorials de la Conselleria d'Economia i Hisenda.
  
Els percentatges d'ajuda anticipada podran ser, amb caràcter general, fins al 50% del seu import, des del moment de la concessió o firma del conveni, i el 50% restant, després de la comprovació de la correcta aplicació de la suma anteriorment lliurada a l'actuació objecte de subvenció.
  
DISPOSICIÓ ADDICIONAL
  
Les ajudes descrites tenen el finançament del Fons Social Europeu (FSE) a través del Programa Operatiu Integrat de la Comunitat Valenciana 2000-2006, i també d'altres possibles fons, tot sent d'aplicació las disposicions que els regulen.
  
DISPOSICIÓ FINAL
  
Es faculta el director general de l'IMPIVA per a dictar les resolucions necessàries per al desenvolupament, l'eficàcia i l'execució de la present convocatòria.
  
València, 20 de febrer de 2002.- El president de l'IMPIVA: Fernando V. Castelló Boronat.
  
Programa d'assistència a l'emprenedor, informació i assessorament
  
Objecte
  
Aquest programa té com a objectiu general facilitar la posada en marxa d'iniciatives empresarials noves o a partir d'empreses ja existents, preferentment de caràcter innovador o diversificador, a través de l'oferta de serveis avançats dels Centres Europeus d'Empreses Innovadores de la Comunitat Valenciana.
  
Actuacions susceptibles de suport
  
- Informació i assessoria de l'emprenedor: Atenció a consultes enfocades a la creació d'empreses sobre informació empresarial i econòmica, identificació d'oportunitats de negoci, ajudes i subvencions, recursos financers, tràmits, formes jurídiques, fiscalització, etc. de manera presencial o mitjançant serveis automatitzats (telèfon, Internet, etc.). Fòrums, jornades i seminaris oberts per a la motivació empresarial. Tutories a l'emprenedor, estudis de viabilitat d'empreses i elaboració de pla d'empresa, assessoria de la posada en marxa, acompanyament de projectes en col·laboració amb els instituts tecnològics i en definitiva, tota activitat d'avaluació de projectes innovadors, orientació estratègica i acompanyament de projectes d'empresa.
  
- Anàlisi i identificació de projectes, incloent-hi escissió, especialment en allò que fa referència a projectes de base tecnològica.
  
- Promoció i difusió de les activitats dels mateixos CEEI; altres activitats de sensibilització i foment de l'esperit d'empresa i innovació.
  
- Assistència tècnica a emprenedors en aspectes com ara la introducció de sistemes de qualitat, seguretat industrial i gestió mediambiental, logística i distribució, la implantació de noves tecnologies de la informació, la formació dels recursos humans, els processos de cooperació interempresarial i els plans d'internacionalització de les empreses que representen.
  
- Control i seguiment de les activitats anteriors, i també de les activitats formatives del CEEI i de la seua repercussió.
  
Beneficiaris
  
Podran acollir-se a aquestes ajudes exclusivament els projectes presentats pels Centres Europeus d'Empreses Innovadores de la Comunitat Valenciana pertanyents a la Xarxa IMPIVA.
  
Tipus d'ajuda
  
Subvenció a fons perdut fins al 100% dels costos elegibles màxims dels projectes estimats per l'IMPIVA.
  
Costos elegibles
  
01. Serveis externs
  
Despeses en serveis externs associats a la prestació de serveis d'informació i assessorament per a la creació d'empreses del CEEI.
  
02. Despeses corrents
  
Despeses associades a la prestació dels serveis descrits en les actuacions susceptibles de suport.
  
03. Recursos humans (personal propi)
  
Despeses del personal propi associades a la prestació de serveis, en les quals s'inclouen el salari i les càrregues socials.
  
Terminis
  
Podran presentar-se sol·licituds durant els 15 dies hàbils següents al dia de la publicació en el Diari Oficial de la Generalitat Valenciana de la present convocatòria.